**Tájékoztató a lakcímbejelentés ügyintézéséhez**

 **2025. február 1-jét követően**

2025. február 1-től több ponton módosul a polgárok személyi adatainak és lakcímének nyilvántartásáról szóló 1992. évi LXVI. törvény (Nytv.) és az Nytv. végrehajtásáról szóló 146/1993. (X. 26.) Korm. rendelet.

**2025. február 1-től az önkormányzati hivataloknak nincs hatáskörük a lakcímbejelentéssel kapcsolatosan, a települési jegyzőnél történő lakcímbejelentés megszűnt.**

A lakcím bejelentését illetve annak változását, tartózkodási hely újabb tartózkodási hely létesítése nélküli megszüntetését bármely járási hivatalnál megtehetik.

További változás, hogy az egyes okmányok kiállításával és a postai kézbesítéssel kapcsolatos igazgatási szolgáltatási díjak mértékéről szóló 19/2024. (XII. 31.) MK rendelet alapján a lakcímváltozás miatt kiállított lakcímkártya után is igazgatási szolgáltatási díjat kell fizetni. A díj mértéke: 3700 Ft - amennyiben az ügyfél azt postai úton kéri kézbesíteni, külön díjat kell fizetnie, ennek díja + 2000 Ft. A meghatározott igazgatási szolgáltatási díjat az eljárás megindításakor kell megfizetni. A megfizetett díj a Miniszterelnöki Kabinetiroda bevétele.

 A személyi azonosítót és lakcímet igazoló hatósági igazolvány kiállításáért, pótlásáért az alábbi esetekben nem kell igazgatási szolgáltatási díjat fizetni:

- a 14. életévet be nem töltött gyermek esetén,

- a lakcímet is tartalmazó régi típusú személyazonosító igazolvány cseréjekor, amennyiben a polgárt személyi azonosítót és lakcímet igazoló hatósági igazolvánnyal még nem látták el,

- a tévesen bejegyzett adatok helyesbítése vagy a hatósági igazolvány gyártmányhibája esetén,

- újszülött nyilvántartásba vételekor,

- ha a hatósági igazolvány kiállítására a központi címregiszterbe bejegyzett címelemek megváltozása miatt költözéssel nem járó lakcímváltozás miatt kerül sor,

- a Magyarország területének a külföldi letelepedés szándékával történő elhagyásának bejelentése esetén.

A lakcímváltozás bejelentését elektronikus úton is megtehetik, ennek feltételeiről és menetéről a www.magyarorszag.hu oldalon a bal oldali sávban az okmányok/ lakcímigazolvány feliratra kattintva tájékozódhatnak.

<https://magyarorszag.hu/szuf_ugyleiras?id=c8942168-5c26-4f61-8c47-667e1378b7c3&_n=lakcimvaltozas_bejelentese>

Zsámbok, 2025.02.03.

 Nagyné dr. Szabó Judit

 jegyző